Middle District of Florida

Middle District of Florida er et av USAs 94 føderale distrikter og dekker den midtre delen av delstaten Florida. Det tilhører den ellevte domskrets, og anker over distriktsdomstolens avgjørelser går til U.S. Court of Appeals for the Eleventh Circuit.

Distriktet omfatter 35 av Floridas 67 fylker og strekker seg geografisk over 560 kilometer fra grensen mot Georgia i nordøst til syd for Naples på Floridas sydvestkyst. Distriktet har opplevd en eksplosiv befolkningsvekst gjennom de siste 30 årene, og i 2012 utgjorde befolkningen 57 prosent av Floridas totale innbyggertall. Det ble samme år anslått at befolkningen var nærmere 11 millioner. Kun syv delstater (inkludert Florida), og ett annet føderalt distrikt, har høyere innbyggertall.

Den største byen i distriktet er Jacksonville. Den føderale distriktsdomstolen i Middle District of Florida har fem avdelinger; i Jacksonville, Ocala, Orlando, Tampa og Fort Myers. Domstolen har 15 dommerhjemler.

Referanser

Eksterne lenker
 U.S. District Court for the Middle District of Florida
 U.S. Attorney for the Middle District of Florida
 U.S. Marshal 

Middle Florida
USAs føderale myndigheter
Florida